REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/84-17

18. maj 2017. godine

B e o g r a d

ZAPISNIK

21. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 18. MAJA 2017. GODINE

Sednica je počela u 8,50 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Goran Kovačević, Radmilo Kostić, Olivera Pešić, Goran Ćirić, Momo Čolaković, Vojislav Vujić i Zoltan Pek.

Sednici su prisustvovali zamenici članova Odbora: Ivan Manojlović (zamenik Veroljuba Arsića), Zoran Bojanić (zamenik Nikole Jolovića), Srbislav Filipović (zamenik Žike Gojkovića),

Sednici nisu prisustvovali članovi Odbora Dušan Bajatović, Zoran Krasić, Milorad Mirčić, Milorad Mijatović, Milan Lapčević i Saša Radulović, niti njihovi zamenici.

Sednici je prisustvovao dr Dušan Vujović, ministar finansija, kao predstavnik Vlade, i poverenici: Mirjana Filipović, državni sekretar u Ministarstvu rudarstva i energetike,Jelena Simović, pomoćnik ministra rudarstva i energetike; Branko Drčelić, v.d. direktora Uprave za javni dug; Marina Andrijašević,rukovodilac Grupe uMinistarstvu rudarstva i energetike, iDragana Ratković,viši savetnik – rukovodilac Grupe za projektne i programske zajmove Uprave za javne nabavke, Aleksandar Janjušević i David Đumić, viši savetnici, i Olivera Zdravković, samostalni savetnik u Ministarstvu finansija.

Na predlog predsednika, Odbor je jednoglasno utvrdio sledeći

D n e v n i r e d :

- Usvajanje zapisnika sa 20. sednice Odbora;

1. Razmatranje Predloga zakona o dopuni Zakona o osiguranju depozita, koji je podnela Vlada (broj 011-1288/17 od 12. maja 2017. godine), u načelu;
2. Razmatranje Predloga zakona o dopuni Zakona o Agenciji za osiguranje depozita, koji je podnela Vlada (broj 011-1286/17 od 12. maja 2017. godine), u načelu;
3. Razmatranje Predloga zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Javnog preduzeća „Elektroprivreda Srbije“, Beograd (Projekat „Modernizacija sistema za otpepeljivanja TE Nikola Tesla A“), koji je podnela Vlada (broj 011-1287/17 od 12. maja 2017. godine);
4. Razmatranje Predloga zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva „Elektromreža Srbije“, Beograd (Regionalni program energetske efikasnosti u prenosnom sistemu), koji je podnela Vlada (broj 011-1289/17 od 12. maja 2017. godine);

Pre prelaska na rad po utvrđenom dnevnom redu Odbor je jednoglasno usvojio zapisnik sa 20. sednice Odbora.

Odbor je, na predlog predsednika, jednoglasno odlučio da se o predloženim tačkama dnevnog reda, u skladu sa članom 76. Poslovnika NS, obavi zajednički pretres, a da se o svakoj tački dnevnog reda izjašnjava pojedinačno.

Predložene zakone je ukratko obrazložio dr Dušan Vujović, ministar finansija, istakavši da su predložene dopune Zakona o osiguranju depozita i Zakona o Agenciji za osiguranje depozita međusobno povezane i da su minimalne, a tiču se izmena koje se odnose na način ulaganja sredstava likvidnosti Agencije za osiguranje depozita u okolnostima značajnih promena na međunarodnom finansijskom tržištu, uzrokovanih postojanjem negativne kamatne stope i mogućnosti da se slobodna devizna sredstva Fonda mogu ulagati u devizne dužničke hartije od vrednosti koje izdaje Republika Srbija i Narodna banka Srbije.

O predloženim kreditima, tj.davanju garancije za kredite, ministar je istakao da su ovo projekti koji su odavno dogovoreni, a u oba slučaja su rokovi za otplatu kredita 12 godina. Razlika je jedino u periodima otplate kredita, jer je „Elektroprivreda Srbije“ tražila veći grejs period, od 5 godina, a rok otplate je 7 godina, dok je u slučaju „Elektromreže Srbije“, grejs period 3 godine, a rok otplate kredita je 9 godina. Kamata u oba slučaja je 0,8%, sa provizijom od 0,70% za izdavanje kredita i 0,25% za nepovučena sredstva.

Diskusije nije bilo.

Odbor je zatim prešao na odlučivanje po tačkama dnevnog reda.

**Prva tačka dnevnog reda: Predlog zakona o dopuni Zakona o osiguranju depozita, u načelu**

Na osnovu člana 156. stav 3. Poslovnika Narodne Skupštine, Odbor je većinom glasova odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o dopuni Zakona o osiguranju depozita, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda: Predlog zakona o dopuni Zakona o Agenciji za osiguranje depozita, u načelu**

Na osnovu člana 156. stav 3. Poslovnika Narodne Skupštine, Odbor Odbor je većinom glasova odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o o dopuni Zakona o Agenciji za osiguranje depozita, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Treća tačka dnevnog reda: Predlog zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Javnog preduzeća „Elektroprivreda Srbije“, Beograd (Projekat „Modernizacija sistema za otpepeljivanja TE Nikola Tesla A“)**

Na osnovu člana 156. stav 3. Poslovnika Narodne Skupštine, Odbor Odbor je većinom glasova odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o davanju garancije Republike Srbije u korist Nemačke razvojne banke KfW, Frankfurt na Majni. Po zaduženju Javnog preduzeća “Elektroprivreda Srbije“, Beograd (Projekat ”Modernizacija sistema za otpepeljivanje TE Nikola Tesla A “).

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Četvrta tačka dnevnog reda: Predlog zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva „Elektromreža Srbije“, Beograd (Regionalni program energetske efikasnosti u prenosnom sistemu)**

Na osnovu člana 156. stav 3. Poslovnika Narodne Skupštine, Odbor Odbor je većinom glasova odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zkona o davanju garancije Republike Srbije u korist Nemačke razvojne banke KfW , Frankfurt na Majni, po zaduženju Akcionarskog društva “Elektromreža Srbije“, Beograd (Regionalni program energeske efikasnosti u prenosnom sistemu).

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Nakon završene načelne rasprave o predloženom dnevnom redu za reč se javio član Odbora Radmilo Kostić koji je ministru finansija postavio pitanje u vezi sa promenom uredbe Vlade kojom se uređuje registracija motornih vozila.

Dušan Vujević je upoznao članove Odbora sa aktivnostima koje su preduzete radi izmene ove uredbe. Naime, održani su inicijalni sastanci i definisani su problemi koje je potrebno rešiti. Najveći problem je ujednačavanje podataka zbog generičkih vrednosti motornih vozila i kompletnosti spiska motornih vozila. U toku je iznalaženje tehničkih rešenja za rešavanje ovog problema i očekuje se da će se usvojiti novi, moderan propis, koji će uzeti u obzir vrednost vozila, i primena se očekuje u novoj kalendarskoj godini. Novi zakon će biti u korist građana, a najveće promene će se desiti u delu naknada za nova i luksuzna vozila, gde će se plaćati veća naknada od dosadašnje, dok će se naknada smanjiti za starije automobile.

Sednica Odbora je zaključena u 9,10 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić